Război în Ucraina, ziua 738. După ce președintele rus, Vladimir Putin, a vorbit despre armele nucleare în discursul despre starea națiunii, Ministerul Apărării de la Moscova anunță că a testat cu succes o rachetă nucleară.
Anunțul este văzut ca o nouă amenințare asupra țărilor NATO. Conform Ministerului Apărării din Rusia, ar fi vorba despre o lansare a rachetei balistice intercontinentale cu combustibil solid Yars. Totul s-ar fi desfășurat la cosmodromul de testare Pleseţk, fiind făcute publice și imagini de la fața locului.
"Un pluton al unităţii Forţelor Strategice din regiunea Ioşkar-Ola a efectuat astăzi o lansare de probă cu o rachetă balistică intercontinentală cu combustibil solid Yars de la cosmodromul statal pentru teste Pleseţk", transmit rușii.
Oficialii de la Moscova mai spun că lansarea a fost făcută pentru a confirma caracteristicile tactice, tehnice şi de zbor ale sistemului de rachete. "Toate obiectivele prevăzute au fost îndeplinite integral", se precizează în comunicatul Ministerului rus al Apărării.
Amintim că Rusia deține cele mai multe arme nucleare din lume. După statul condus de Vladimir Putin, la acest capitol, se clasează Statele Unite ale Americii. Împreună dețin mai bine de 90 la sută din armele nucleare, la nivel mondial.
De asemenea, vineri, Ministerul Britanic al Apărării a anunțat că Rusia va crește limita de vârstă pentru mobilzarea soldaților. Astfel, va ajunge de la 51 de ani, cât este în prezent, la 65 de ani, arată sursa citată.
Declarații îngrijorătoare au fost făcute și de șeful Pentagonului, Lloyd Austin, în cadrul unei audieri a Comisiei pentru Servicii Armate din Camera Reprezentanților. Acesta spune că dacă Ucraina va pierde războiul, NATO va fi nevoită, în cele din urmă, să lupte cu Rusia, alianța fiind atrasă în conflict.
Austin adaugă faptul că este convins că Vladimir Putin nu se va opri, dacă va învinge Ucraina. Președintele rus ar urma să pună la cale acțiuni "mai agresive". Șeful Pentagonului susține că țările baltice, precum Lituania, Estonia și Letonia, ar putea fi pe lista "viitoarelor ambiții expansioniste ale lui Putin".
Cele trei state sunt membre NATO, prin urmare Moscova ar intra în război cu alianța. "Dacă ești un stat baltic, ești cu adevărat îngrijorat dacă ești sau nu următorul. Ei îl cunosc pe Putin, știu de ce este capabil … Și, sincer, dacă Ucraina cade, chiar cred că NATO va intra într-o luptă cu Rusia", a adăugat Lloyd Austin.